Jiba hof toe om parlement te stuit | Maroela Media
Adv. Nomgcobo Jiba, voormalige adjunkdirekteur van die Nasionale Vervolgingsgesag, het ŉ dringende hofaansoek gebring om ŉ interdik te kry om ŉ parlementêre proses te stuit.
Die parlementêre portefeuljekomitee oor justisie en korrektiewe dienste sou Dinsdag vergader het om te besluit of Jiba en Lawrence Mrwebi in hul poste heraangestel moet word.
Volgens Bulelani Magwanishe, voorsitter van die komitee, is hulle egter ingelig dat Jiba die aansoek laat Maandag by die Wes-Kaapse hooggeregshof ingedien het om die komitee te verbied om met die proses te begin om haar heraanstelling te oorweeg.
“Die komitee is ingelig dat die dringende aansoek vandag aangehoor sal word en het om die rede besluit om die proses eers te staak tot uitspraak gelewer is.”
Magwanishe het gesê die komitee sal sy program herevalueer sodra die hof die dringende aansoek hanteer het.
Ramaphosa moes ingevolge wetgewing sy besluit na die parlement verwys het vir goedkeuring.
Die portefeuljekomitee oor justisie en korrektiewe dienste het tydens ŉ vorige gesamentlike sitting met die verkose komitee oor veiligheid en justisie besluit dat Jiba en Mrwebi tien werksdae het om voorleggings te doen met redes waarom hulle nie uit hul voormalige poste verwyder moet word nie.
Die komitees het ŉ voorstel dat die twee mondelingse voorleggings moes doen, van die hand gewys en aangevoer dat geskrewe voorleggings voldoende sal wees.
Fool Circle · 3 maande gelede
n Hofaansoek om n kommissie van onderoek te keer om n hofuitspraak te keer om n kommissie van ondersoek deur n hof om te keer om n kommissie van ondersoek se bevinding deur n hof deur n ander hof deur n ander hof te verander sodat die beslissing in jou guns is! BELAGLIK!
Ek hoop die hof gooi haar aansoek so ver uit, dat sy hom nie eers sal kan sien nie :) En met ‘n hengse onkoste.
Terwyl die hof sekerlik daar is om te sorg dat selfs die Parlement hul werk reg doen, moet die huidige spul politici (aka hansworse) waak daarteen om die regstelsel te ver-politiseer. Die Hof kan nie elke liewe proses en besluit in Parlement reguleer nie.
Die hof verkoop nie kaartjies vir die soustrein nie….. ek hoop
Salaris en JZ om te beskerm.